text: Bøde på en million for forurening
  14 august 2012 kl. 16.09
  En landmand i Nustrup ved Haderslev har fået en bøde på en million kroner. Han havde ikke sikret et stort lager af ensilage, så saften løb ned i jorden og truede vandløb og grundvandet.
  Landmanden lavede i 2010 et bjerg af ensilagen på et tidligere køreteknisk anlæg. Bjerget fyldte cirka 95x50x10 meter, oplyser dagbladet JydskeVestkysten.
  Den 60-årige gårdejer er dømt for overtrædelse af planloven og loven om miljøbeskyttelse.
  Han har anket dommen.
  - Jeg har ingen holdning til det, før der foreligger en endelig dom, siger landmanden til JydskeVestkysten.
  Landmanden eksporterer majs til Tyskland til produktion af biobrændstof.
  